Sagredo: “Buscarem ajudes econòmiques per a protegir La Vallesa i el seu entorn”
17/08/2015

# Sagredo: “Buscarem ajudes econòmiques per a protegir La Vallesa i el seu entorn”

[![L’alcalde de Paterna, Juan Antonio Sagredo, junt amb el Cap de la Policia Local Rafael Mestre en la Torre de Vigilància de la Vallesa.](/images/noticias/2015/08/sagredo-torre.jpg)](/images/noticias/2015/08/sagredo-torre.jpg)

17.08.2015

L’alcalde de Paterna, Juan Antonio Sagredo, visita la Torre de la Vallesa i el Parc Fluvial del Túria junt amb el cap de la Policia Local, Rafael Mestre

L’alcalde de Paterna, Juan Antonio Sagredo, ha anunciat que “buscarem ajudes econòmiques, europees i autonòmiques, per a protegirl la Vallesa i el seu entorn”. Així s’ha pronunciat el primer edil, qui hui ha visitat junt amb el cap de la Policia Local de Paterna, Rafael Mestre, la torre de vigilància de la Vallesa, el punt més alt del turó de les Terreroles, ubicat a 10 metres d’altura.

L’alcalde ha saludat els efectius de la Policia Local que es fan càrrec de la vigilància de la zona boscosa i ha subratllat que “des de l’Ajuntament s’han sol•licitat ja reunions amb el president de la Diputació de València, Jorge Rodríguez, el secretari autonòmic d’Emergències, José María Ángel i amb la consellera de Medi Ambient, Elena Cebrián, entre altres”. Trobades en què s’abordarà este assumpte d’importància capital per al municipi de Paterna.

Les tasques de vigilància des de l’alt de la Torre van començar ja divendres passat, després d’una intensa inspecció d’esta construcció, que no s’havia revisat en els últims 15 anys. Cada element metàl•lic, muntat a mà per a evitar purnes o qualsevol risc mínim d’incendi a l’emprar electricitat, ha sigut supervisat detalladament per a garantir la seguretat d’ús al personal que du a terme les tasques de vigilància.

Sagredo ha subratllat que “assegurar les vides dels que vigilen este pulmó verd era bàsic per a l’Ajuntament i, per això, una de les primeres decisions que prenguérem a l’accedir al Govern Local va ser que absolutament cada caragol fóra revisat per a evitar qualsevol accident”.

L’alcalde també s’ha compromés a lluitar pel manteniment de la Vallesa i, respecte d’això, ha indicat que “esta zona, que junt amb el Parc Fluvial del Túria, constitueix un dels majors pulmons verds de la província de València, necessita inversions importants que milloren la zona de camins i que permeten als veïns de la primera línia de la zona residencial de la Canyada preservar les seues vivendes, en el cas que s'haguera de lamentar un incendi”.